Bylmoorde-saak: Henri se oom getuigCornelius Andries van Breda. Foto: ANA Die verhoor van Henri van Breda, die man wat tereg staan vir die moord op drie van sy gesinslede, is Woensdag vir die negende dag in die Wes-Kaapse hooggeregshof voortgesit. Van Breda (22) word daarvan beskuldig dat hy sy pa, Martin van Breda (54), ma Theresa (55) en broer Rudi (22) op 26 Januarie 2015 met ŉ byl in die gesin se huis op die De Zalze-landgoed buite Stellenbosch vermoor het. Sy sussie, Marli (toe 16 jaar oud), het die aanval oorleef, maar ŉ breinbesering opgedoen en sy ly aan geheueverlies. Cornelius Andries van Breda, Martin se broer, was Woensdag eerste in die getuiebank. Hy het sy broerskind ŉ druk gegee voordat hy teen hom getuig het. Cornelius het die Van Breda-gesin as “liefdevol” beskryf en vir die hof gesê hy het dit geniet om by hulle te kuier. Henri, wat nog baie min emosie tydens hofverrigtinge getoon het, het ŉ paar trane weggevee terwyl sy oom verduidelik het hoe trots hy op sy familie was. Henri se oom het aan die hof gesê hy het ŉ goeie verhouding met sy broer gehad en kan nie ŉ voorval onthou waar hulle vir mekaar kwaad was nie. Toe Henri ongeveer tien jaar oud was, het Cornelius vir drie of vier maande by die gesin in Pretoria gewoon. Hy het gesê daar was nooit enige bakleiery in die huis nie. Cornelius het oor sy broer se prestasies getuig en hom as ŉ uitstekende student met ŉ fotografiese geheue beskryf wat sy graad met lof aan die Universiteit Stellenbosch behaal het. Hy het later ŉ goeie werk bedank om sy eie sakeonderneming te begin, wat baie suksesvol was. Cornelius het gesê sy broer het nooit gespog oor sy sukses nie. Die gesin het in 2006 na Perth in Australië verhuis en Martin sou elke drie of vier maande na Suid-Afrika terugkeer en sou dan drie of vier weke in die land vertoef. Cornelius het getuig sy broer het geen persoonlike of sakevyande gehad nie en het sy werknemers goed behandel. Hy het gesê die gesin het in Januarie of Februarie 2014 na Suid-Afrika teruggekeer omdat Theresa ongelukkig was en nader aan haar familie wou wees. Henri het in Australië agtergebly waar hy aan ŉ universiteit studeer het. Cornelius het gesê Martin wou ook sy sakeonderneming, Edugrow, uitbrei. Hy het volgehou sy broer het geen vyande gehad nie. Twee weke voor die moorde het Cornelius sy broer in Pretoria gesien. “Daar was geen sprake van enige probleme by die huis nie en geen teken dat enigiets fout was nie.” Ná die moorde het Cornelius, sy tweelingbroer, hulle twee se eggenotes asook Theresa se broer die gesin se huis besoek omdat Marli van haar persoonlike besittings wou hê. ŉ Forensiese span het die huis in daardie stadium reeds skoongemaak. Cornelius het gesê Henri was daar en hy wou ŉ duur bottel Japanse whisky hê wat hy vir sy pa gekoop het. Hy het ook gevra vir ŉ paar bottels rooiwyn. Hy het getuig daar was niks uit die huis weg nie. ŉ Lys van items wat die polisie met toestemming uit die huis verwyder het, is teruggegee. Dit het kontant, handsakke en juweliersware ingesluit. Pieter Botha, vir die verdediging, het tydens kruisondervraging gesê Henri wou nie in die huis ingaan nie en het buite in die motor gewag. Hy het sy neef gevra om van sy besittings vir hom te kry. Cornelius het gesê hulle was by twee geleenthede by die huis en hy onthou dat Henri by een van die geleenthede saam was. Hy het gesê hy onthou Henri het in die motor gaan sit terwyl hulle Marli se klere gepak het. Hy het aanvaar die rede waarom Henri die whisky wou gehad het, was omdat dit sentimentele waarde gehad het. Hy het die whisky vir sy pa in Australië gekoop en hulle sou dit met Rudi deel. Die verhoor duur voort. Lees alle vorige berigte oor die bylmoorde op Maroela Media.